Varktjops met sampioen en sider-roomsous – Melkkos & Merlot
Hier van laas week af het herfs sy stem lekker dik begin maak hier in die Kaap. Die oggendlug het ’n vris byt, elke drie dae hark ek ’n hele swart sak vol eiekeblare op, en Merlot bou verwoed aan haar sagte winterpels. Sy begin soos ’n een van daai duur gewkilte pofferbaadjies lyk, veral as mens haar so van agter af kyk.
My herfs-kook is nie soos my somer-kook nie. In die somer gooi ek varktjops op die braai – met olyfolie, sout, peper, ’n skeut suurlemoensap en min anders. Maar met die koue kruip stoutigheid in. Dis tyd vir die pan ­­– met sampioene en sider, botter en room. ’n Paar baba aartappels gekook in die skilletjie en ’n groot hand bronkorsblare is al waarvoor hierdie stuitige varktjops vra.
150g baba portabellini sampioene (loer by Woolies)
2 groot ongeskilde knoffelhuisies
1 koppie droë sider (ek het Hunter’s Dry gebruik)
seesout (Maldon is my gunsteling)
baba aartappels in die skil, vir bedien
bronkors gekus met suurlemoen, vir bedien
Verhit ’n groot pan en voeg twee eetlepels botter by. Slaan die ongeskilde knoffel hard met die platkant van ’n groot sjefmes om hulle oop te breek, maar moet hulle nie skil nie. Tuimel die knoffel, sampioene en tiemietakkies in en braai tot die sampioene begin verbruin. Verwyder en hou eenkant. Sit nog ’n lepel of wat botter in dieselfde pan, gee die varktjops ’n bietjie sout alkant en braai hulle tot gaar. (Jy soek hoë hitte hier. Die tjops moenie bleeksiel wees nie, hulle moet begin karameliseer.) Verwyder tjops en bedek met foelie.
Gooi die meel in en roer tot dit in die vet in die pan verdwyn. Gooi sider in die pan en roer goed om al daai lieflike bruin brandsels op die bodem van die pan te lig, dis pure geur! Voeg die room by en kook vir ’n paar minute sodat die meel kans het om die sous effe te verdik. Proe en wees rojaal met die sout en peper (ek het ’n hele teelepel peper bygesit want ek hou van ’n peperbyt.) Voeg die sampioene by die roomsous saam met enige vloeistof van die staan. Voeg ook enige vloeistof van die vleis se staan by die sous. Skep sous oor die varktjops en lê weg.
Lizet Hartley	2019-04-24T08:16:27+00:00	Woensdag, 24 April 2019|Aandete|Tags: Sampioene, Vark|3 Comments
Nadia Victor April 24, 2019 at 2:13 nm - Reply
Sjoe, die varktjops lyk lekker! Ek het tjops gaan koop en gaan vanaand dié resep maak. Ek probeer juis weer bant (vir die soveelste keer). Die res van die bestanddele het ek reeds in my yskas. Ek sien uit, baie dankie Lizet!
Tessa Mei 20, 2019 at 8:22 vm - Reply
Te oulike afrikaans, baie dankie love jou stoutigheid.
Lizet Hartley Mei 28, 2019 at 2:05 nm - Reply